เมื่อไรจะมี บัตรใบเดียวขึ้นรถไฟฟ้าได้ทุกสาย?
ถ้าเราใช้ BTS และ MRT ทำไมต้องซื้อบัตรสองครั้ง ถ้าเหลือใบเดียวไปได้ทุกที่ก็น่าจะดีกว่า  จากข้อมูลของ สำนักยุทธศาสตร์และประมาณผลกรุงเทพมหานคร  จำนวนผู้ใช้บริการสถานีอโศกประมาณเดือนละ 1,500,000 คน MRT สุขุมวิทประมาณเดือนละ 1,100,000 คน แสดงว่าใน 1 เดือนอาจจะมีคนจำนวนเกือบ 1 ล้านคนที่ต้องซื้อบัตรถึง 2 ครั้ง  บัตรใบเดียวขึ้นรถไฟได้ทุกสาย มีจริงหรือ? เรื่องนี้มีจริงในหลายประเทศ ลงทุนแมนจะเล่าให้ฟัง
18 มี.ค. 2561

เมื่อไรจะมี บัตรใบเดียวขึ้นรถไฟฟ้าได้ทุกสาย? / โดย ลงทุนแมน
ถ้าเราใช้ BTS และ MRT ทำไมต้องซื้อบัตรสองครั้ง
ถ้าเหลือใบเดียวไปได้ทุกที่ก็น่าจะดีกว่า
จะดีแค่ไหน
ถ้าแก้ปัญหาที่กระทบกับคนเป็นล้านคนได้
จากข้อมูลของ สำนักยุทธศาสตร์และประมาณผลกรุงเทพมหานคร
จำนวนผู้ใช้บริการสถานี BTS อโศก ประมาณเดือนละ 1,500,000 คน MRT สุขุมวิทประมาณเดือนละ 1,100,000 คน
แสดงว่าใน 1 เดือนอาจจะมีคนจำนวนเกือบ 1 ล้านคนที่ต้องซื้อบัตรถึง 2 ครั้ง
บัตรใบเดียวขึ้นรถไฟได้ทุกสาย มีจริงหรือ?
เรื่องนี้มีจริงในหลายประเทศ
ลงทุนแมนจะเล่าให้ฟัง
ถ้าใครเคยไปเที่ยวฮ่องกง หลายๆ คนที่เคยไปแล้วส่วนใหญ่คงเคยใช้บัตร Octopus (ปลาหมึก)
บัตร Octopus คืออะไรมาจากไหน
บัตร Octopus เป็น smart card เพื่อใช้ในการชำระเงินทั้งแบบ ออฟไลน์และออนไลน์ โดยได้เริ่มเปิดใช้เมื่อปี 1997 ถือเป็นเจ้าที่สองของโลกที่ได้เริ่มมีการนำระบบนี้มาใช้ (เจ้าแรกของโลกคือเกาหลีใต้ในชื่อ Upass) และยังเป็นต้นแบบให้กับประเทศทางยุโรปอีกด้วย
Octopus card ดำเนินการโดยบริษัท Octopus Cards Limited อยู่ภายใต้บริษัท Octopus Holdings Limited ซึ่งถือหุ้นใหญ่โดยบริษัท MTR ซึ่งเป็นบริษัทขนส่งมวลชนยักษ์ใหญ่ของฮ่องกง
Octopus card มีความสะดวกมากกว่าแค่ใช้ขึ้นขนส่งเท่านั้นแต่ยังสามารถใช้ชำระสินค้าได้เกือบทุกร้านค้าในฮ่องกง
แล้ว Octopus card มีรายได้เท่าไหร่
บริษัท Octopus Cards Limited
ปี 2015 มีรายได้ 3,587 ล้านบาท กำไร 1,544 ล้านบาท
ปี 2016 มีรายได้ 3,836 ล้านบาท กำไร 1,619 ล้านบาท
เงินทั้งหมดที่หมุนเวียนในระบบประมาณ 718 ล้านบาทต่อวัน
จำนวนบัตรที่หมุนเวียนในระบบมีมากกว่า 32 ล้านใบซึ่งมากกว่าประชากรฮ่องกงทั้งหมดประมาณ 7 ล้านคนซึ่งคิดเป็นเกือบ 5 เท่า
ปัจจุบันฮ่องกงเป็นหนึ่งในเมืองที่มีความสะดวกสบายในการคมนาคมของโลกไปแล้ว
ไทยเรามีการใช้บัตรแบบนี้บ้างหรือยัง?
ประเทศไทยยังไม่มีบัตรโดยสารใดๆ ที่ใบเดียวสามารถใช้ได้ทุกอย่าง แต่ถ้าเป็นบัตรโดยสารที่มีความใกล้เคียงกับบัตร Octopus ก็น่าจะเป็นบัตร Rabbit (กระต่าย)
บัตร Rabbit เป็นของใคร?
บัตร Rabbit เป็นของบริษัท บางกอก สมาร์ทการ์ด ซิสเทม จำกัด บริษัทนี้อยู่ใน บริษัท วี จี ไอ โกลบอล มีเดีย จำกัด (มหาชน) ซึ่งเป็นของคุณคีรี กาญจนพาสน์
ทั้งนี้ คุณคีรี กาญจนพาสน์ เป็นประธานของบริษัท บีทีเอส กรุ๊ป โฮลดิ้งส์ จำกัด (มหาชน) อีกด้วย
บัตร Rabbit ได้เริ่มเปิดใช้ครั้งแรกเมื่อวันที่ 23 เมษายนปี 2012 โดยมีจุดประสงค์เพื่อใช้ในระบบขนส่งของ BTS เท่านั้น
ต่อมาได้มีการปรับปรุงเข้าไปสู่การชำระเพื่อซื้อสินค้าอย่างที่เราเห็นกัน เช่น McDonald's, Mini Big C, Tesco Lotus Express และร้านค้าอื่นๆ อีกมากมาย
บริษัท บางกอก สมาร์ทการ์ด ซิสเทม จำกัด รายได้เท่าไหร่?
ปี 2015 มีรายได้ 220 ล้านบาท กำไร 5.5 ล้านบาท
ปี 2016 มีรายได้ 258 ล้านบาท กำไร 38 ล้านบาท
ปี 2017 มีรายได้ 365 ล้านบาท กำไร 49 ล้านบาท
เมื่อเปรียบเทียบกับบัตร Octopus ต้องถือว่ามีความแตกต่างกันอยู่พอสมควรทั้งในเรื่องรายได้และกำไรซึ่งเนื่องด้วยใน Rabbit เองยังจำกัดใช้ในส่วนของขนส่งเฉพาะ BTS เท่านั้นซึ่งยังไม่สามารถเข้าถึงสถานีส่วนต่อขยายและการขนส่งอื่นๆ
ในปัจจุบันเอง เราได้มาถึงยุคการจ่ายเงินผ่านมือถือซึ่งสะดวกสบายกว่าแต่ก่อนมาก
สงสัยกันบ้างหรือไม่ว่าบริษัทเหล่านี้รับมืออย่างไร?
บริษัท Octopus Holdings Limited ได้มีการออก Octopus Mobile SIM ในเดือนตุลาคมปี 2013 ซึ่งทำให้เติมเงินผ่านระบบมือถือได้
และต่อมาได้ตั้ง Octopus Online Payment Service เพื่อดูแลการใช้จ่าย Octopus ผ่านมือถือโดยเฉพาะขึ้นมา
แสดงให้เห็นว่าบริษัท Octopus Holidings Limited เองก็มองเห็นถึงการเข้ามาของ Mobile payment ซึ่งอาจจะเข้ามามีอิทธิพลในอนาคตมากขึ้นเรื่อยๆ
สำหรับบัตร Rabbit เองก็มีการจับมือกับ Line ประเทศไทย เพื่อขยายช่องทางการใช้จ่ายบัตร Rabbit เมื่อปี 2559 ที่ผ่านมา โดยในอนาคตน่าจะได้เห็นการใช้ QR Code ในการขึ้น BTS
ท้ายที่สุดแล้วจะมีบัตรที่ขึ้นได้ทุกอย่างเกิดขึ้นในประเทศเราได้หรือไม่?
อย่างที่เราได้เคยได้ยินกันว่าทางรัฐบาลได้มีการจัดการทำบัตรแมงมุมเพื่ออำนวยความสะดวกในการเดินทาง โดยคาดว่าเราน่าจะเห็นการใช้ในระบบรถเมล์ก่อน ซึ่งเป็นของรัฐอยู่แล้ว
ปัจจุบันบัตรแมงมุมอยู่ภายใต้ข้อตกลงของ 4 ฝ่าย คือ สำนักนโยบายและแผนการขนส่งและจราจร (สนข.), BMCL, BTS และ บริษัท บางกอก สมาร์ทการ์ด ซิสเทม จำกัด
สำหรับการใช้เพื่อการโดยสารใน รถเมล์, BTS, MRT และ Airport Link ซึ่งอาจจะได้เห็นกันเร็วนี้ๆ
เรื่องนี้ก็คงต้องเอาใจช่วยให้เกิดขึ้นในเร็ววัน
เพราะเมืองใหญ่ๆ ในโลกนี้ เขาก็ใช้บัตรเดียวในการเดินทางไปทั่วเมือง
ถ้าเราทำได้ ต้นทุนที่ซ่อนอยู่จะลดลงได้มหาศาล
งานบางอย่างไม่สามารถเกิดขึ้นได้เมื่อทำคนเดียว แต่ถ้าเราร่วมมือกันก็อาจจะทำให้งานนั้นประสบผลสำเร็จได้ และเราก็หวังว่าบัตรแมงมุมจะเชื่อมโยงเครือข่ายทุกอย่างเข้าหากันได้เป็นแมงมุม สมกับชื่อที่ถูกตั้งขึ้นมา..
----------------------
<ad> ถ้าอยากส่งของ แต่ไม่อยากรถติด หรือ เปลี่ยนสายรถไฟฟ้า
 บริการเเมสเซ็นเจอร์มือโปร ส่งของด่วน เรียกใช้งานก็ง่ายๆ
ไม่ว่าจะส่งเอกสาร พัสดุ เก็บเช็ค วางบิล หรือส่งอาหาร ผ่านเว็บไซต์เเละเเอปพลิเคชัน
พิเศษ สำหรับเเฟนเพจลงทุนเเมน ใส่โค้ด LTM50 รับส่วนลด 50 บาท 2 ครั้ง (สำหรับลูกค้าใหม่)
ตั้งเเต่วันนี้ - 31 พ.ค. 61
เข้าเว็บไซต์หรือดาวน์โหลดเเอปพลิเคชันที่ 
----------------------
Reference
-
-
-
-
-
-
-